Бұйрықпен бекітілген

**Екінші деңгейдегі банктердің кепілдік қорына төлейтін жарналарының мөлшері мен есептеу тәртібін айқындау қағидалары**

**1-тарау. Жалпы ережелер**

1. Осы Екінші деңгейдегі банктердің кепілдік қорына төлейтін жарналарының мөлшері мен есептеу тәртібін айқындау қағидалары   
(бұдан әрі – Қағидалар) Қазақстан Республикасы Кәсіпкерлік кодексінің   
95-1-бабы 4-тармағына сәйкес әзірленді және екінші деңгейдегі банктердің (бұдан әрі – ЕДБ) кепілдік қорына төлейтін жарналарының мөлшері мен есептеу тәртібін айқындайды.

2. Осы Қағидаларда мынадай негізгі ұғымдар пайдаланылады:

1) жарна – кепілдік беру лимитін белгілеу мақсатында ЕДБ тарапынан кепілдік қорына жүзеге асырылатын ақшалай төлем;

2) кепілдік беру лимиті – қаржы агенттігі ЕДБ үшін белгілеген кепілдіктердің шекті сомасы, оның шегінде ЕДБ қаржы агенттігімен келісу рәсімдерінсіз кәсіпкерлерге қаржы агенттігі кепілдігін беру туралы шешім қабылдауға құқылы;

3) кепілдік қоры – қаржыландыру көлемі 7 (жеті) миллиард теңгеден аспайтын жобалар үшін кредиттер/қаржы лизингі/шартты міндеттемелер/форвардтық шарттар бойынша кепілдік беруге арналған, республикалық бюджет, жергілікті бюджеттер, қаржы агенттігінің меншікті қаражаты, ЕДБ мен өзге де заңды тұлғалардың жарналары, сондай-ақ кәсіпкерлерден кепілдік шығарғаны үшін комиссиялар сомалары есебінен қалыптастырылатын қаражат жиынтығы;

4) қаржы агенттігі – «Даму» кәсіпкерлікті дамыту қоры» акционерлік қоғамы.

**2-тарау. Екінші деңгейдегі банктердің кепілдік қорына төлейтін жарналарының мөлшерін айқындау мен есептеу тәртібі**

3. ЕДБ міндетті жылдық жарнасының мөлшері мынадай формула бойынша есептеледі:

Жарна мөлшері = 0,286% × кредиттік портфель, мұнда:

жарна мөлшері – ЕДБ кепілдік қорына төлейтін сома;

кредиттік портфель – жарна жүзеге асырылатын жылдың басындағы жағдай бойынша әрбір ЕДБ-нің шағын және орта кәсіпкерлік субъектілерінің кредиттік портфелінің жалпы сомасы.

Шағын және орта кәсіпкерлік субъектілерінің кредиттік портфелінің мөлшері (сомасы) қаржы нарығы мен қаржы ұйымдарын реттеу, бақылау және қадағалау жөніндегі уәкілетті органның деректері негізінде айқындалады.

4. Кепілдік қорына төленетін ЕДБ ерікті жарналарының мөлшерін қаржы агенттігі ЕДБ-мен келісу бойынша айқындайды.

Ерікті жарнаның сомасы, сондай-ақ оны жүзеге асыру мерзімдері мен тәртібі ЕДБ мен қаржы агенттігі арасындағы екіжақты келісімде көзделеді.

ЕДБ кепілдік қорына төлеген ерікті жарнаның сомасы осы Қағидалардың 3-тармағында белгіленген міндетті жарнаның мөлшері шегінде тиісті қаржы жылының міндетті жыл сайынғы жарнасын орындау есебіне есептеледі.

Ерікті жарнаның сомасы тиісті жылдың міндетті жыл сайынғы жарнасының мөлшерінен асып кеткен жағдайда, айырма ерікті жарнаның тиісті бөлігі тиісті қаржы жылында осы ЕДБ-ге берілген кепілдік беру бойынша қосымша лимитін белгілеу және (немесе) игеру үшін пайдаланылмаған жағдайда келесі кезеңдердің міндетті жарналарын орындау есебіне есептеледі.

Болашақ міндетті жарналар есебіне ерікті жарна қаражаты қаржы агенттігі мен ЕДБ арасындағы екіжақты келісіммен айқындалады.

5. ЕДБ жарналары ретінде төленуге жататын сомалар қаржы агенттігімен келісу бойынша біржолғы не бірнеше төлеммен төленеді, бұл ретте кепілдік беру лимиті нақты төленген сомаларға барабар ұлғайтылады.

6. Кепілдік қорына төленетін ЕДБ жарналары мынадай тәуекел факторларының біреуі немесе бірнешеуі болған жағдайда қаржы жылының қорытындысы бойынша ұлғаю жағына қарай түзетілуге жатады:

|  |  |  |  |
| --- | --- | --- | --- |
| Р/с  № | Түзету үшін негіз | Шекті мән | Жарна мөлшерлемесіне үстемеақы мөлшері |
| 1 | Портфельдік кепілдіктер бойынша қаржы агенттігі төлеген ЕДБ талаптары көлемінің кепілдік портфелінің берешек қалдығынан асып кетуі | 7%-дан жоғары 10%-ға дейін қоса алғанда | +0,02% |
| 10%-дан жоғары 15%-ға дейін қоса алғанда | +0,05% |
| 15%-дан жоғары | +0,10% |
| 2 | Қаржы агенттігі кепілдікпен берген кредиттер бойынша NPL90+ үлесінің негізгі борыш бойынша берешек қалдығынан асып кетуі | 7%-дан жоғары 10%-ға дейін қоса алғанда | +0,02% |
| 10%-дан жоғары 20%-ға дейін қоса алғанда | +0,05% |
| 20%-дан жоғары | +0,10% |
| 3 | Алдынғы қаржы жылындағы рейтингпен салыстырғанда ЕДБ-нің кредиттік рейтингінің төмендеуі | 1 сатыға | +0,01% |
| 2 немесе одан да көп сатыға | +0,03% |
| 4 | Нысаналы мақсаты бойынша пайдаланылмаған кредиттер үлесінің қаржы агенттігінің кепілдігімен берілген кредиттердің жалпы сомасынан асып кетуі | 20%-дан жоғары 30%-ға дейін қоса алғанда | +0,05% |
| 30%-дан жоғары | +0,10% |

7. Осы Қағидалардың 6-тармағында көзделген бірнеше тәуекел факторлары ЕДБ-де бір мезгілде болған жағдайда, үстемеақы мөлшерлері қосылады.

Бұл ретте осы Қағидалардың 3-тармағына сәйкес айқындалған жарна мөлшерлемесіне түзетулердің жиынтық мөлшері 0,15 пайыздық тармақтан аспауы тиіс.

8. ЕДБ анықталған тәуекел факторларын жойып, көрсеткіштерді қаржы жылы аяқталғанға дейін белгіленген шекті мәндерге сәйкестікке келтірген жағдайда, келесі қаржы жылындағы жарна мөлшері осы Қағидалардың   
6-тармағында көрсетілген үстемеақыларды қолданбай айқындалады.

9. ЕДБ белгіленген кепілдік беру лимитін қаржы жылының соңына дейін ішінара немесе толық көлемде пайдаланбаған жағдайда жарнаның бір бөлігін қайтару жүзеге асырылмайды.

10. Пайдаланылмаған кепілдік беру лимиті қаржы агенттігінің шешімі бойынша келесі қаржы жылына ауыстырылады.